b'\n_START_ARTICLE_\nGediminas Vitkus\n_START_SECTION_\nBiografija\n_START_PARAGRAPH_\nGediminas Vitkus_NEWLINE_1979\xc2\xa0m. baig\xc4\x97 Tel\xc5\xa1i\xc5\xb3 3-i\xc4\x85j\xc4\x85 vidurin\xc4\x99 mokykl\xc4\x85 (dabar\xc2\xa0\xe2\x80\x93 Tel\xc5\xa1i\xc5\xb3 Germanto pagrindin\xc4\x97 mokykla), 1979\xe2\x80\x931984\xc2\xa0m. mok\xc4\x97si Maskvos M. Lomonosovo valstybinio universiteto Filosofijos fakultete. 1984\xe2\x80\x931986\xc2\xa0m. sta\xc5\xbeavosi Vilniaus universitete, 1986\xe2\x80\x931989\xc2\xa0m. studijavo Maskvos M. Lomonosovo valstybinio universiteto Filosofijos fakulteto aspirant\xc5\xabroje._NEWLINE_1988\xe2\x80\x931992\xc2\xa0m. dirbo Vilniaus universiteto Filosofijos fakulteto Politologijos katedros asistentu, 1992\xe2\x80\x931995\xc2\xa0m. \xc4\x97jo Vilniaus universiteto Tarptautini\xc5\xb3 santyki\xc5\xb3 ir politikos moksl\xc5\xb3 instituto direktoriaus pavaduotojo pareigas._NEWLINE_1993\xc2\xa0m. Vilniaus universitete apgyn\xc4\x97 Socialini\xc5\xb3 moksl\xc5\xb3 srities Politologijos krypties daktaro disertacij\xc4\x85 \xe2\x80\x9eTarptautin\xc4\x97s politin\xc4\x97s integracijos teorij\xc5\xb3 raida\xe2\x80\x9c._NEWLINE_1995\xe2\x80\x931998\xc2\xa0m. vie\xc5\xa1osios \xc4\xafstaigos "Europos integracijos studij\xc5\xb3 centras" direktorius. Nuo 1995\xc2\xa0m. Vilniaus universiteto Tarptautini\xc5\xb3 santyki\xc5\xb3 ir politikos moksl\xc5\xb3 instituto docentas, nuo 2007\xc2\xa0m.\xc2\xa0\xe2\x80\x93 profesorius._NEWLINE_2001\xe2\x80\x932013\xc2\xa0m. Generolo Jono \xc5\xbdemai\xc4\x8dio Lietuvos karo akademijos Politikos moksl\xc5\xb3 katedros ved\xc4\x97jas. 2010\xc2\xa0m. jam suteiktas \xc5\xa1ios auk\xc5\xa1tosios mokyklos pedagoginis profesoriaus vardas. _NEWLINE_2013-2018\xc2\xa0m. Vilniaus universiteto Tarptautini\xc5\xb3 santyki\xc5\xb3 ir politikos moksl\xc5\xb3 instituto Europos studij\xc5\xb3 katedros ved\xc4\x97jas ir Generolo Jono \xc5\xbdemai\xc4\x8dio Lietuvos karo akademijos Karo moksl\xc5\xb3 instituto Strategini\xc5\xb3 tyrim\xc5\xb3 centro vyriausiasis mokslo darbuotojas._NEWLINE_Nuo 2018 m. Vilniaus universiteto Tarptautini\xc5\xb3 santyki\xc5\xb3 ir politikos moksl\xc5\xb3 instituto profesorius ir Europos studij\xc5\xb3 centro vadovas; Generolo Jono \xc5\xbdemai\xc4\x8dio Lietuvos karo akademijos Politikos moksl\xc5\xb3 katedros profesorius._NEWLINE_\xc5\xbdmona\xc2\xa0\xe2\x80\x93 istorik\xc4\x97, humanitarini\xc5\xb3 moksl\xc5\xb3 daktar\xc4\x97 Reda Gri\xc5\xa1kait\xc4\x97, dukros\xc2\xa0\xe2\x80\x93 Evelina Agota ir Joana.\n_START_SECTION_\nMoksliniai interesai\n_START_PARAGRAPH_\nSpecializuojasi Europos studij\xc5\xb3 ir Tarptautini\xc5\xb3 santyki\xc5\xb3 tyrimuose. Pagrindiniai moksliniai interesai: Europos S\xc4\x85jungos politika ir integracija, Lietuvos ir Rusijos santykiai, ma\xc5\xbeosios valstyb\xc4\x97s.\n_START_SECTION_\nProfesin\xc4\x97 ir visuomenin\xc4\x97 veikla, sta\xc5\xbeuot\xc4\x97s\n_START_PARAGRAPH_\n1991\xc2\xa0m. sta\xc5\xbeavo Kopenhagos universitete, 1992\xc2\xa0m.\xc2\xa0\xe2\x80\x93 \xc5\xbdenevos Auk\xc5\xa1t\xc5\xb3j\xc5\xb3 tarptautini\xc5\xb3 studij\xc5\xb3 institute, 1994\xc2\xa0m.\xc2\xa0\xe2\x80\x93 Amerikos universitete Va\xc5\xa1ingtone, 2000\xc2\xa0m.\xc2\xa0\xe2\x80\x93 Danijos \xc5\xbemogaus teisi\xc5\xb3 centre Kopenhagoje, 2005\xc2\xa0m.\xc2\xa0\xe2\x80\x93 Vird\xc5\xbeinijos karo institute Leksingtone, Jungtin\xc4\x97se Amerikos Valstijose, 2013\xc2\xa0m.\xc2\xa0\xe2\x80\x93 \xc5\xa0vedijos nacionaliniame gynybos koled\xc5\xbee Stokholme. 1998\xe2\x80\x931999\xc2\xa0m. dalyvavo Europos S\xc4\x85jungos d\xc4\x97stytoj\xc5\xb3 rengimo programoje Carlo Duisbergo centre Vokietijoje. Skait\xc4\x97 paskaitas Var\xc5\xa1uvos, Pizos, Paduvos, Liucernos, Neapolio, Maltos universitetuose._NEWLINE_Nuo 1989\xc2\xa0m. \xc5\xbeurnalo Politologija, nuo 1998\xc2\xa0m.\xc2\xa0\xe2\x80\x93 \xc5\xbeurnalo Lithuanian Foreign Policy Review redakcin\xc4\x97s kolegijos narys. Nuo 2002\xc2\xa0m. \xc5\xbeurnalo Lietuvos metin\xc4\x97 strategin\xc4\x97 ap\xc5\xbevalga atsakingasis redaktorius. Nuo 1991\xc2\xa0m.\xc2\xa0\xe2\x80\x93 Lietuvos politolog\xc5\xb3 asociacijos narys, 1999\xe2\x80\x932001\xc2\xa0m.\xc2\xa0\xe2\x80\x93 Lietuvos politolog\xc5\xb3 asociacijos prezidentas. Nuo 1999\xc2\xa0m.\xc2\xa0\xe2\x80\x93 Pilietini\xc5\xb3 iniciatyv\xc5\xb3 centro narys. 2011-2015 m. Lietuvos mokslo tarybos Humanitarini\xc5\xb3 ir socialini\xc5\xb3 moksl\xc5\xb3 komiteto narys. 2015-2022 m. - Studij\xc5\xb3 kokyb\xc4\x97s vertinimo centro Tarybos narys.\n_START_SECTION_\nProjektas Lietuvos karai\n_START_PARAGRAPH_\n2012\xe2\x80\x932014\xc2\xa0m. Gediminas Vitkus inicijavo mokslini\xc5\xb3 tyrim\xc5\xb3 projekt\xc4\x85 \xe2\x80\x9eLietuvos XIX\xe2\x80\x93XX a. nacionalin\xc4\x97 kariavimo patirtis: sistemin\xc4\x97 kiekybin\xc4\x97 analiz\xc4\x97\xe2\x80\x9c. Tyrimas, kur\xc4\xaf finansavo Lietuvos mokslo taryba, buvo vykdomas vadovaujantis Jungtin\xc4\x97se Amerikos Valstijose sukurta viena i\xc5\xa1 universaliausi\xc5\xb3 ir ilgiausiai karus tyrusio projekto \xe2\x80\x9eKaro koreliatai\xe2\x80\x9c (angl. Correlates of War) metodika. Susipa\xc5\xbeinus su naujausia 2010\xc2\xa0m. \xc5\xa1io projekto knyga Resort to War, buvo pasteb\xc4\x97ta, kad nors tarp vis\xc5\xb3 1816\xe2\x80\x932007\xc2\xa0m. pasaulyje vykusi\xc5\xb3 kar\xc5\xb3 pamin\xc4\x97ti ir keturi didelio masto Lietuvos karai, kuriuose buvo kovojama su Lietuvos v\xc4\x97liava ir kuri\xc5\xb3 auk\xc5\xb3 skai\xc4\x8dius vir\xc5\xa1ijo 1 000 kovotoj\xc5\xb3 per metus, apie juos pateikiami faktiniai duomenys nepakankamai tiksl\xc5\xabs, prie\xc5\xa1taringa ir pati j\xc5\xb3 samprata bei interpretacija. Tai paskatino imtis atitinkam\xc5\xb3 kar\xc5\xb3 analiz\xc4\x97s Lietuvoje._NEWLINE_Remiantis min\xc4\x97ta metodika bei istoriografijoje ir archyv\xc5\xb3 fonduose saugoma istorine med\xc5\xbeiaga buvo sistemi\xc5\xa1kai apra\xc5\xa1yti keturi XIX\xe2\x80\x93XX a. vyk\xc4\x99 Lietuvos karai: 1830\xe2\x80\x931831\xc2\xa0m. sukilimas (pareng\xc4\x97 dr. Virgilijus Puga\xc4\x8diauskas), 1863\xe2\x80\x931864\xc2\xa0m. sukilimas (pareng\xc4\x97 dr. Ieva \xc5\xa0enavi\xc4\x8dien\xc4\x97), 1919\xe2\x80\x931920\xc2\xa0m. Lietuvos nepriklausomyb\xc4\x97s karas (pareng\xc4\x97 dr. Gintautas Surgailis) ir Lietuvos partizaninis karas su Soviet\xc5\xb3 S\xc4\x85junga (pareng\xc4\x97 Edita Jankauskien\xc4\x97)._NEWLINE_\xc5\xa0i\xc5\xb3 kar\xc5\xb3 analiz\xc4\x97 apima \xc5\xa1iuos aspektus: kariavusios \xc5\xa1alys, karo prad\xc5\xbeia ir karo eiga (pagrindiniai etapai), karo na\xc5\xa1ta, nuostoliai, karo pabaiga ir jo padariniai, karo semantika. Lietuvos mokslo kontekste tyrimas unikalus tuo, kad pirm\xc4\x85 kart\xc4\x85 buvo nuosekliai ir profesionaliai susisteminta faktin\xc4\x97 informacija bei surinkti statistiniai duomenys apie XIX\xe2\x80\x93XX a. Lietuvos kariavimo patirt\xc4\xaf._NEWLINE_2014\xc2\xa0m. \xc5\xa1i\xc5\xb3 tyrim\xc5\xb3 pagrindu buvo i\xc5\xa1leista monografija Lietuvos karai: Lietuvos XIX\xe2\x80\x93XX a. nacionalini\xc5\xb3 kar\xc5\xb3 sistemin\xc4\x97-kiekybin\xc4\x97 analiz\xc4\x97. Knyga paskelbta ne tik lietuvi\xc5\xb3, bet ir angl\xc5\xb3 kalba, tikintis, kad tai pad\xc4\x97s u\xc5\xbetikrinti \xc5\xa1i\xc5\xb3 tyrimo prieinamum\xc4\x85 ir kit\xc5\xb3 \xc5\xa1ali\xc5\xb3 mokslininkams, tarp j\xc5\xb3 ir\xc2\xa0\xe2\x80\x93 \xe2\x80\x9eKaro koreliat\xc5\xb3\xe2\x80\x9c projekto vykdytojams.'